Euroopa Parlamendi resolutsioon,

10. mai 2011,

tähelepanekutega, mis on ühisettevõtte ARTEMIS 2009. aasta eelarve täitmisele heakskiidu andmist käsitleva otsuse lahutamatu osa

EUROOPA PARLAMENT,

võttes arvesse ühisettevõtte ARTEMIS 2009. aasta lõplikku raamatupidamise aastaaruannet;

võttes arvesse kontrollikoja aruannet ühisettevõtte ARTEMIS 31. detsembril 2009 lõppenud eelarveaasta raamatupidamise aastaaruande kohta koos ühisettevõtte vastustega [1];

võttes arvesse nõukogu 15. veebruari 2011. aasta soovitust (05894/2011 – C7-0051/2011);

võttes arvesse EÜ asutamislepingu artiklit 276 ja Euroopa Liidu toimimise lepingu artiklit 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [2] eriti selle artiklit 185;

võttes arvesse nõukogu 20. detsembri 2007. aasta määrust (EÜ) nr 74/2008, millega asutatakse ühisettevõte ARTEMIS ühise tehnoloogiaalgatuse rakendamiseks manussüsteemides, [3] eriti selle artikli 11 lõiget 4;

võttes arvesse ühisettevõtte ARTEMIS finantseeskirju, mis võeti vastu juhatuse otsusega 18. detsembril 2008;

võttes arvesse komisjoni 19. novembri 2002. aasta määrust (EÜ, Euratom) nr 2343/2002 raamfinantsmääruse kohta asutustele, millele viidatakse Euroopa ühenduste üldeelarve suhtes kohaldatavat finantsmäärust käsitleva nõukogu määruse (EÜ, Euratom) nr 1605/2002 artiklis 185, [4] eriti selle artiklit 94;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit (A7-0126/2011),

A. arvestades, et kontrollikoda märkis, et ta sai piisava kindluse 2009. aasta raamatupidamise aastaaruande usaldusväärsuse ja selle aluseks olevate tehingute seaduslikkuse ja korrektsuse kohta;

B. arvestades, et ühisettevõte ARTEMIS asutati 2007. aasta detsembris selleks, et määratleda ja rakendada teadusuuringute kava manussüsteemide põhitehnoloogiate arendamiseks eri kohaldamisvaldkondades, et tugevdada Euroopa konkurentsivõimet ja jätkusuutlikkust ning võimaldada uute turgude ja sotsiaalsete rakenduste tekkimist;

C. arvestades, et ühisettevõte on käivitusetapis ega olnud 2009. aasta lõpuks veel oma sisekontrolli- ja finantsteabesüsteeme täielikult rakendanud,

Eelarve täitmine

1. märgib, et ühisettevõtte 2009. aasta lõplik eelarve sisaldas 46000000 euro ulatuses kulukohustuste assigneeringuid ja 8000000 euro ulatuses maksete assigneeringuid; märgib samuti, et kulukohustuste ja maksete assigneeringute kasutusmäärad olid vastavalt 81 % ja 20 %;

2. tunnistab, et ühisettevõte on veel käivitusetapis, ja mõistab seetõttu, miks maksete assigneeringute kasutusmäär on suhteliselt väike;

Liikmete osamaksed

3. kutsub ühisettevõtet üles ühtlustama komisjoni suunamisel liikmete osamaksete kajastamist raamatupidamise aastaaruandes;

4. kutsub ühisettevõtet üles jätkama liikmelisust ja kaasrahastamist käsitlevate sätete väljatöötamist ning panema erilist rõhku järgmisele:

- uute liikmete ühinemise kord;

- mitterahaline toetus liikmetelt;

- tingimused, mille alusel ühisettevõte tohib liikmete sissemakseid auditeerida;

- tingimused, mille alusel juhatus võib lubada kaasrahastamist;

Sisekontrollisüsteemid

5. nõuab tungivalt, et ühisettevõte viiks oma sisekontrolli- ja finantsteabesüsteemide rakendamise lõpule; eelkõige kutsub ühisettevõtet üles

- parandama IT-protsesside ja -tegevuste dokumenteerimist ning IT-riskide kaardistamist;

- töötama välja talituspidevuse kava;

- töötama välja andmekaitsepoliitika;

6. kutsub ühisettevõtet üles lisama oma finantseeskirjadesse konkreetset viidet siseauditi talituse kui oma siseaudiitori volitustele vastavalt ühenduse asutuste raamfinantsmääruse sättele;

7. on eelkõige seisukohal, et siseauditi talitus kui siseaudiitor peaks nõustama ühisettevõtet riskide juhtimisel, esitades sõltumatuid arvamusi haldus- ja kontrollsüsteemide kvaliteedi kohta ning andes soovitusi toimingute tegemise tingimuste parandamiseks ja usaldusväärse finantsjuhtimise edendamiseks; peab ka äärmiselt oluliseks, et ühisettevõte esitaks eelarve täitmisele heakskiidu andmise eest vastutavale asutusele tegevdirektori aruande, mis sisaldab kokkuvõtet siseaudiitori tehtud siseauditite arvu ja liigi, antud soovituste ja nende alusel võetud meetmete kohta;

8. on seisukohal, et arvestades oma eelarve mahtu ja ülesannete keerukust, peaks ühisettevõte kaaluma kontrollikomisjoni loomist, mis annaks aru otse juhatusele;

Asukohalepingu puudumine

9. nõuab tungivalt, et ühisettevõte sõlmiks kiiresti Belgiaga asukohalepingu, milles käsitletakse tööruume, privileege ja immuniteete ning Belgia poolt ühisettevõttele antavat muud toetust, nagu on ette nähtud määruse (EÜ) nr 74/2008 artikliga 17.

[1] ELT C 342, 16.12.2010, lk 1.

[2] EÜT L 248, 16.9.2002, lk 1.

[3] ELT L 30, 4.2.2008, lk 52.

[4] EÜT L 357, 31.12.2002, lk 72.

--------------------------------------------------